Համախարբերդցիական Միություն
Համախարբերդցիական Միություն, խարբերդցի հայերի հայրենակցական միություն։ Հիմնվել է 1926-ին՝ դեռևս 1880-ական թթ. Բոստոնում (ԱՄՆ) գործող Խարբերդի, Հյուսեյնիկի, Քեսիրիկի, Բազմաշենի և այլ կրթասիրաց և ուսումնասիրաց ընկերությունների, «Եփրատ» սանուց միության միավորումով։ Նպատակն էր Հայաստանում հիմնել Նոր Խարբերդ ավան։ 1928-ի մարտի 21-ին ՀԽՍՀ կառավարության որոշմամբ 1091 հա հողատարածություն է հատկացվել այդ ավանի կառուցման համար, ուր բնակություն են հաստատել (այժմ՝ ՀՀ Արարատի մարզում) Հունաստանից (1932), Ֆրանսիայից (1936), Սիրիայից, Լիբանանից, Ռումինիայից, Բուլղարիայից ներգաղթած խարբերդցիներ։ Համախարբերդցիական Միության կենտրոնը Բոստոնում է, մասնաճյուղեր ունի ԱՄՆ-ի, Արգենտինայի, Ֆրանսիայի, Հունաստանի, Սիրիայի, Լիբանանի քաղաքներում, սերտ կապերի մեջ է Նոր Խարբերդի հետ։ Միությունը հրատարակել է «Խարբերդ և անոր ոսկեղեն դաշտը» (1959, կազմել է Վահե Հայկը) պատմական, մշակութային և ազգագրական հուշամատյանը։

Հայ հայրենակցական միություններ
Ամերիկահայ հասարակական կազմակերպություններ